CELEX: 32018R0401
Language: sl
Date: 2018-03-14 00:00:00
Title: Uredba Komisije (EU) 2018/401 z dne 14. marca 2018 o spremembi Uredbe (EU) št. 139/2014 glede klasifikacije vzletno-pristajalnih stez

15.3.2018   
            
            
               SL
            
            
               Uradni list Evropske unije
            
            
               L 72/17
            
         UREDBA KOMISIJE (EU) 2018/401
   z dne 14. marca 2018
   o spremembi Uredbe (EU) št. 139/2014 glede klasifikacije vzletno-pristajalnih stez
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES (1) ter zlasti člena 8a(5) Uredbe,
   ob upoštevanju naslednjega:
   
               (1)
            
            
               Priloga I k Uredbi Komisije (EU) št. 139/2014 (2) za namene navedene uredbe določa opredelitev izraza „instrumentalna vzletno-pristajalna steza“. Določbe navedene uredbe bi morale odražati stanje tehnike in najboljšo prakso na področju aerodromov ter upoštevati veljavne mednarodne standarde.
            
         
               (2)
            
            
               Mednarodna organizacija civilnega letalstva (ICAO) je z dopisom št. AN 41.2.24–13/20 sprejela spremembo 11-B zvezka 1 Priloge 14 k Čikaški konvenciji, ki se v pogodbenicah ICAO uporablja od 13. novembra 2014. Sprejete spremembe poenostavljajo obstoječo klasifikacijo prileta in natančneje opisujejo različne vrste operacij prileta in pristanka.
            
         
               (3)
            
            
               Navedene spremembe Priloge 14 k Čikaški konvenciji bi bilo treba upoštevati v Uredbi (EU) št. 139/2014, zlasti določbe v zvezi z operacijami prileta, pri katerem se uporablja navigacija na podlagi zmogljivosti (PBN) in vertikalno vodenje, ter zahteve v zvezi z vzletno-pristajalno stezo pri operacijah prileta. Poleg tega naj bi se pri znatnem številu aerodromov olajšalo izvajanje operacij prileta PBN z vertikalnim vodenjem, ne da bi bilo treba posodobiti njihovo infrastrukturo za vzletno-pristajalno stezo.
            
         
               (4)
            
            
               Uredbo (EU) št. 139/2014 bi bilo zato treba ustrezno spremeniti.
            
         
               (5)
            
            
               Ukrepi iz te uredbe temeljijo na mnenju št. 03/2016, ki ga je Evropska agencija za varnost v letalstvu izdala v skladu s členom 17(2)(b) in členom 19(1) Uredbe (ES) št. 216/2008.
            
         
               (6)
            
            
               Ukrepi iz te uredbe so v skladu z mnenjem odbora, ustanovljenega s členom 65 Uredbe (ES) št. 216/2008 –
            
         SPREJELA NASLEDNJO UREDBO:
   Člen 1
   Priloga I k Uredbi (EU) št. 139/2014 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 14. marca 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 79, 19.3.2008, str. 1.
   
      (2)  Uredba Komisije (EU) št. 139/2014 z dne 12. februarja 2014 o določitvi zahtev in upravnih postopkov v zvezi z aerodromi v skladu z Uredbo (ES) št. 216/2008 Evropskega parlamenta in Sveta (UL L 44, 14.2.2014, str. 1).
   
      PRILOGA
      Priloga I k Uredbi (EU) št. 139/2014 se spremeni:
      
                  (1)
               
               
                  točka 22 se nadomesti z naslednjim:
                  
                              „(22)
                           
                           
                              ‚instrumentalna vzletno-pristajalna steza‘ pomeni eno od naslednjih vrst vzletno-pristajalnih stez, namenjenih za operacije z zrakoplovi po postopkih za instrumentalni prilet:
                              1.   ‚vzletno-pristajalna steza za nenatančni prilet‘: vzletno-pristajalna steza z vizualnimi pripomočki in vsaj enim nevizualnim pripomočkom, namenjena za operacije pristanka po instrumentalnem priletu vrste A;
                              2.   ‚vzletno-pristajalna steza za natančni prilet kategorije I‘: vzletno-pristajalna steza z vizualnimi pripomočki in vsaj enim nevizualnim pripomočkom, namenjena za operacije pristanka po instrumentalnem priletu vrste B CAT I;
                              3.   ‚vzletno-pristajalna steza za natančni prilet kategorije II‘: vzletno-pristajalna steza z vizualnimi pripomočki in vsaj enim nevizualnim pripomočkom, namenjena za operacije pristanka po instrumentalnem priletu vrste B CAT II;
                              4.   ‚vzletno-pristajalna steza za natančni prilet kategorije III‘: vzletno-pristajalna steza z vizualnimi pripomočki in vsaj enim nevizualnim pripomočkom, namenjena za operacije pristanka po instrumentalnem priletu vrste B CAT IIIA, IIIB ali IIIC do in vzdolž površine vzletno-pristajalne steze;“;
                           
                        
            
                  (2)
               
               
                  vstavita se naslednji točki 47a in 47b:
                  
                              „(47a)
                           
                           
                              ‚instrumentalni prilet vrste A‘ pomeni operacijo instrumentalnega prileta z najmanjšo relativno višino spuščanja ali višino odločitve 75 m (250 čevljev) ali več;
                           
                        
                              (47b)
                           
                           
                              ‚instrumentalni prilet vrste B‘ pomeni operacijo instrumentalnega prileta z višino odločitve, ki je nižja od 75 m (250 čevljev); operacije instrumentalnega prileta vrste B so kategorizirane, kot sledi:
                              1.   kategorija I (CAT I): višina odločitve najmanj 60 m (200 čevljev) ter bodisi vidljivost najmanj 800 m bodisi vidljivost vzdolž vzletno-pristajalne steze najmanj 550 m;
                              2.   kategorija II (CAT II): višina odločitve nižja od 60 m (200 čevljev), vendar ne nižja od 30 m (100 čevljev), ter vidljivost vzdolž vzletno-pristajalne steze najmanj 300 m;
                              3.   kategorija IIIA (CAT IIIA): višina odločitve nižja od 30 m (100 čevljev) ali brez višine odločitve in vidljivost vzdolž vzletno-pristajalne steze najmanj 175 m;
                              4.   kategorija IIIB (CAT IIIB): višina odločitve nižja od 15 m (50 čevljev) ali brez višine odločitve in vidljivost vzdolž vzletno-pristajalne steze manjša od 175 m, vendar ne manjša od 50 m;
                              5.   kategorija IIIC (CAT IIIC): brez višine odločitve in omejitev glede vidljivosti vzdolž vzletno-pristajalne steze;“.